[{"text_idx": "#000000", "text": "Cofeb wedi'i osod ger Tywyn i gofio am dri brawd"}, {"text_idx": "#000001", "text": "Mae cofeb wedi ei chodi ar fryn ger Tywyn yng Ngwynedd er cof am dri brawd ifanc gafodd eu lladd yn ystod yr Ail Ryfel Byd."}, {"text_idx": "#000002", "text": "Mae'n debyg i'r tri bachgen, 13, 11 a 9 oed, ddod o hyd i fom mortar wrth fynd am dro ym mis Mai 1944."}, {"text_idx": "#000003", "text": "Credir bod un o'r bechgyn wedi gafael yn y bom a'i fod wedi ffrwydro gan ladd y tri ar unwaith."}, {"text_idx": "#000005", "text": "Yn ystod yr Ail Ryfel Byd roedd y fyddin yn hyfforddi yn yr ardal rhwng Pennal a Thywyn, ac mae'n debyg i'r bom gael ei adael mewn camgymeriad."}, {"text_idx": "#000006", "text": "Cafodd y gofeb ei chodi ble cafodd cyrff y bechgyn eu darganfod."}, {"text_idx": "#000007", "text": "Mae'r dadorchuddio yn dilyn cyfnod o gydweithio rhwng tirfeddianwyr lleol, y gymuned leol a Pharc Cenedlaethol Eryri."}, {"text_idx": "#000010", "text": "\"Yn gynnar yn eu Gwanwyn.\""}, {"text_idx": "#000011", "text": "Disgrifiad o\u2019r llun, Mae Sam Evans, brawd hy\u0302n y bechgyn, yn dal i fyw ym Mhennal"}, {"text_idx": "#000012", "text": "Mae Sam Evans, brawd hy\u0302n y bechgyn yn dal i fyw ym Mhennal. Roedd yn 19 oed ac yn y fyddin pan gafodd y tri eu lladd."}, {"text_idx": "#000013", "text": "Ar y pryd, fe gafodd ganiata\u0302d i fynd ar wyliau byr, gyda'r fyddin yn dweud wrtho am fynd adref gan fod rhywbeth wedi digwydd."}, {"text_idx": "#000014", "text": "Ar y ffordd adref fe ddigwyddodd gwrdd brawd arall ar y tre\u0302n - ac yno clywodd y newyddion trist."}, {"text_idx": "#000015", "text": "\"Roedd e wedi hitio pawb,\" meddai. \"Roedd yr ardal gyfan wedi'i syfrdanu."}, {"text_idx": "#000016", "text": "\"Plant o'n nhw, yn hollol ddiniwed. Wnelon nhw ddim byd a\u0302'r fyddin a'r rhyfel. Doedd dim eisiau fod hyn wedi digwydd a dwi'n dal i ddweud heddiw mai blerwch mawr oedd e.\""}, {"text_idx": "#000017", "text": "Dywedodd Mr Evans ei fod yn croesawu'r gofeb gan ddweud y dylid cofio'r hanes."}, {"text_idx": "#000018", "text": "\"Mae'n hanes sy'n deilwng o gael cofeb,\" meddai. \"Mae llawer wedi dweud wrtha i nad oedd yr hyn ddigwyddodd i'm mrodyr wedi digwydd o'r blaen ac mae'n bwysig ei fod yn cael ei gofio.\""}, {"text_idx": "#000019", "text": "Dywedodd David Roberts, aelod o awdurdod y Parc Cenedlaethol, y bydd postyn ar lwybr cyhoeddus cyfagos yn cynnwys co\u0302d y gellir ei sganio gyda ffo\u0302n symudol."}, {"text_idx": "#000020", "text": "Bydd hyn yn galluogi i gerddwyr yn yr ardal ddarllen y stori'n llawn ar eu ffo\u0302n."}, {"text_idx": "#000021", "text": "\"Roedd codi'r gofeb yma yn bwysig i'r Parc am ei fod yn beth pwysig i'r gymuned,\" meddai Mr Roberts."}, {"text_idx": "#000022", "text": "\"Mae'n bwysig cofio'r hogiau bach ac mae'n rhan o stori'r mynyddoedd yma, stori'r werin. Ac er ei bod hi'n stori drist ofnadwy gadewch i ni ei chofio hi.\""}, {"text_idx": "#000023", "text": "Prif StraeonClybiau'n pleidleisio o blaid newidiadau i fwrdd URCPublished16 awr yn o\u0302lYmgyrch y tri yn ras arweinydd yr SNP ar fin dod i benPublished13 awr yn o\u0302lBwrdd iechyd yn ymddiheuro wedi bron i ddegawdPublished22 awr yn o\u0302l"}, {"text_idx": "#000027", "text": "CylchgrawnCofio Tre\u0302n Bach y MwmbwlsCwis: Goleudai Cymru'Mae'r Gymraeg yn iaith wyddonol'Goleuadau'r Gogledd yn goleuo'r awyr dros nosLuka Modric\u0301, a'r rhwystrau eraill ar y llwybr i Euro 2024Pafiliwn 20,000 o seddi 1893... a'r ddyled ddaeth wedynIfan Davies: Rhestr chwarae caneuon 'chillout'Lluniau: Cyngerdd 'chillout' Sian EleriSut mae denu adar i'r ardd?"}, {"text_idx": "#000028", "text": "Cofio Tre\u0302n Bach y Mwmbwls"}, {"text_idx": "#000032", "text": "Pafiliwn 20,000 o seddi 1893... a'r ddyled ddaeth wedyn"}, {"text_idx": "#000033", "text": "Ifan Davies: Rhestr chwarae caneuon 'chillout'"}, {"text_idx": "#000035", "text": "Sut mae denu adar i'r ardd?"}]